เปิดแล้ว มหกรรมชุมชนท่องเที่ยว OTOP นวัตวิถี "เที่ยวบ้านฉัน ไปแล้วจะรู้ อยู่แล้วจะรัก"
กรมการพัฒนาชุมชน กระทรวงมหาดไทย จัดงานมหกรรมชุมชนท่องเที่ยว OTOP นวัตวิถี "เที่ยวบ้านฉัน ไปแล้วจะรู้ อยู่แล้วจะรัก" เพื่อแสดงผลงานความสำเร็จของชุมชนท่องเที่ยว OTOP นวัติวิถี 160 ชุมชนทั่วประเทศ โดยมีประชาชนสนใจเข้าชมงานอย่างต่อเนื่อง

วันแรกของการจัดงานมหกรรมชุมชนท่องเที่ยว OTOP นวัตวิถี "เที่ยวบ้านฉัน ไปแล้วจะรู้ อยู่แล้วจะรัก" ที่กรมการพัฒนาชุมชน กระทรวงมหาดไทย จัดขึ้น ซึ่งโครงการชุมชนท่องเที่ยว OTOP นวัตวิถี เป็นโครงการที่อยู่ภายใต้โครงการไทยนิยม ยั่งยืน ของรัฐบาล ที่มุ่งหวังจะพัฒนาเศรษฐกิจฐานรากให้เกิดรายได้กับชุมชน ยกระดับคุณภาพชีวิตของประชาชนอย่างทั่วถึง กระตุ้นเศรษฐกิจและสังคมภายในประเทศให้มีความแข็งแรง เป็นการเชื่อมโยงเส้นทางในการท่องเที่ยวเมืองหลักสู่เมืองรอง ให้มีความโดดเด่น มีความพร้อมบนอัตลักษณ์ของชุมชนท่องเที่ยว ส่งเสริมการพัฒนาและยกระดับคุณภาพสินค้า OTOP เพื่อสร้างรายได้ให้กับชุมชน ภายใต้พื้นที่เป้าหมาย 3,273 ชุมชนทั่วประเทศ 
บรรยากาศตั้งแต่ช่วงเช้าที่ผ่านมา มีประชาชนทยอยเดินทางมาชมและเลือกซื้อสินค้าภายในงานอย่างต่อเนื่อง เช่นเดียวกับนางเอมอัชฌา พิริยพัฒน์ อายุ 80 ปี ชาว กทม.มาพร้อมกับครอบครัว โดยกล่าวว่า รู้สึกประทับใจมาก เนื่องจากมีสินค้ามากมายหลากหลายประเภทมาให้เลือกสรร รวมทั้งยังได้สัมผัสกับวิถีชุมชน และมีแหล่งท่องเที่ยวของชุมชนต่างๆ ที่น่าสนใจอีกด้วย

สำหรับกิจกรรมที่จัดขึ้นภายในงานมีมากมาย โดยแบ่งออกเป็นโซนจัดแสดงชุมชนท่องเที่ยว OTOP นวัตวิถี ต้นแบบ 50 ชุมชน 4 ภูมิภาค  โซนจัดแสดงชุมชนท่องเที่ยว OTOP นวัตวิถีระดับจังหวัด 110 ชุมชน โซนนิทรรศการชุมชนท่องเที่ยว OTOP นวัตวิถี 3,113 ชุมชน  โซนจำหน่ายอาหารถิ่นรสไทยแท้กว่า 160 ร้านค้า โซนจัดแสดงและจำหน่ายสุดยอดสินค้า OTOP  และโซนหน่วยงานภาคีที่เกี่ยวข้อง ในการให้ความรู้และคำปรึกษาเกี่ยวกับการประกอบธุรกิจด้านการท่องเที่ยว 
นอกจากนี้ ยังมีกิจกรรมการแสดงพื้นเมืองถึงอัตลักษณ์ประจำถิ่นและการแสดงจากศิลปินชื่อดังมากมาย ตลอดระยะเวลาการจัดงาน รวมทั้งโปรโมชั่นพิเศษกับการจับรางวัลมากมาย 
ขอเขิญชวนประชาชนร่วมสัมผัสวิถีชีวิต วิถีชุมชน วิถีวัฒนธรรมที่โดดเด่นแต่ละชุมชนได้ภายในงานตั้งแต่บัดนี้จนถึงวันที่ 26 พ.ย.นี้ ตั้งแต่เวลา 09.00 น.-21.00 น. ณ ฮอลล์ 5-7 ศูนย์การแสดงสินค้าและการประชุมอิมแพ็ค เมืองทองธานี